
Nem árt, de nem is használ? - gyógyszerhuladékok utóélete

Magyarországon a háztartások gyógyszerfogyasztása évről évre növekszik, 2011-ben az átlagjövedelem 3,3%-a fordítódott gyógyszerekre. Ez a növekedés persze magyarázható a magyar társadalom elöregedésével is – mivel egy nyugdíjas az átlag kétszeresét, jövedelmének 7%-át költi gyógyszereire, a Központi Statisztikai Hivatal adatai szerint. A fogyasztók gyógyszerhez való hozzáállása értékrendjük függvénye: sokaknak az élelmiszerhez hasonlóan esszenciális szerepet lát el, mások a „szükséges rosszat” vagy a preventív eszközt látják bennük. Arról viszont kevesebbet tudunk, miként áll hozzá az átlagfogyasztó a parlagon maradt, lejárt szavatosságú szilárd vagy folyékony szerekhez. Az Egészségügyi Világszervezet (WHO) ezeket már gyógyszerhulladékként kezeli, melyek ártalmatlanítását, és ennek logisztikáját úgy kell megoldani, hogy a környezet terhelését minimálisra csökkentsük. Mindezek alapján kijelenthető, hogy a gyógyszer egyszer használatos jószág, mely további felhasználása lejárat után nem megoldott.
Kutatásom egyik célja, hogy kérdőíves megkérdezés keretében kiderítse a magyar fogyasztók gyógyszerekhez, és azok hulladékaihoz való hozzáállását. A hipotézis szerint a lejárt gyógyszerek 100 esetből 80-ban kerülnek kommunális hulladékba vagy lefolyóba. További hipotézis az, hogy a gyógyszerhulladékok töredéke kerül vissza csak a kötelező befogadó helyekre, amely leginkább a tájékozatlanságból adódik (minden tízedik ember tud csak erről).
A dolgozat itt még nem áll meg, felteszi a kérdést: ha a hipotézisek igazak, lehet-e súlyos következménye az informálatlanságnak? A talaj és vizeink gyógyszerszennyezettsége egyébként ettől függetlenül is létező probléma, aminek szabályozására nem történt még törvényalkotás. A megfelelő szakirodalmi háttér feldolgozásával arra vagyok kíváncsi, létezik-e rövidtávon és hosszútávon tényleges veszély.
A lejárt gyógyszerek ártalmatlanítása a fogyasztók vesztesége (akik előzetesen megvásárolták azt) és a gyártók, kereskedők felelőssége, az ő kiadásaik növekednek általa. A dolgozat záró részében megoldási alternatívákat keresek a veszteségek, kiadások mérséklésére, amely egyike a gyógyszerhulladék újrahasznosításának lehetősége.



